作者：京镗
词牌/韵律：洞庭春色・沁园春

paragraphs: 命驾访嵇，泛舟思戴，此兴甚浓。
料情侔杨恽，乌乌拊缶，意轻殷浩，咄咄书空。
莫讶群芳淹速异，到时序推排元自同。
休怅望，任春来桃李，秋后芙蓉。
因嗟锦城四载，漫赢得、齿豁头童。
叹里门密迩，易成间阔，诗筒频寄，难续新工。
我已怀归今得请，念此地迟回谁似公。
经济手，看鸾台凤阁，晚节收功。